Document ID: 32002R0800

A Bizottság 800/2002/EK rendelete
(2002. május 14.)
a stabilizáló mechanizmusra tekintettel a vetőmagra vonatkozó támogatás egyes részletes szabályairól szóló 1686/72/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 154/2002/EK rendelettel [1] módosított, a vetőmagok piacának közös szervezéséről szóló, 1971. október 26-i 2358/71/EGK tanácsi rendeletre [2] és különösen annak 3. cikke (4a) bekezdésére,
mivel:
(1) A 2358/71/EGK rendelet olyan stabilizációs mechanizmust hoz létre a vetőmagok vonatkozásában - a rizsvetőmag kivételével -, amely meghatározza a támogatásra jogosult maximális mennyiséget, az elvet, amelynek alapján ez a maximális mennyiség a tagállamok között felosztásra kerül, valamint a maximális mennyiség túllépésének a támogatás csökkentésében megnyilvánuló következményeit.
(2) Meg kell határozni a Közösségben támogatásra jogosult vetőmag maximális mennyiségét - a rizsvetőmag kivételével - és az egyes tagállamokra jutó mennyiségeket. Az egyes tagállamokra jutó maximális mennyiség megegyezik a 2358/71/EGK rendeletben meghatározott referencia-időszakban betakarított mennyiségek átlagával. A figyelembe vett mennyiségek azok a mennyiségek, amelyeket a legutóbb az 1679/92/EGK rendelettel [3] módosított, a vetőmagok piacának közös szervezéséről szóló 2358/71/EGK tanácsi rendelet végrehajtásához szükséges adatok közléséről szóló, 1973. november 14-i 3083/73/EGK bizottsági rendelet [4] mellékletének 6. pontja alapján a Bizottsággal közöltek.
(3) A különböző fajok vetőmagjai különböző összegű támogatásban részesülnek. Annak érdekében, hogy a fajok költségvetési szempontból egyenértékűek legyenek, az egyes fajokra vonatkozó támogatási összeg és a támogatás átlagos összege közötti kapcsolat alapján minden egyes faj esetében meg kell határozni egy egyenértékűségi együtthatót. A támogatás átlagos összege a maximális garantált mennyiséget képező vetőmagmennyiségek által elméletileg előidézett kiadások alapján kerül meghatározásra. A Közösségre vonatkozó maximális mennyiség és a nemzeti mennyiségek egyenértékű mennyiségként kerülnek kifejezésre.
(4) A stabilizációs mechanizmus működésére vonatkozóan ki kell tűzni egy határidőt, amelyen belül a tagállamok közlik a Bizottsággal azokat a vetőmagmennyiségeket, amelyekre támogatási kérelmek kerültek benyújtásra, hogy így lehetővé váljon az egyes tagállamokban esetlegesen alkalmazandó csökkentési együttható számítása.
(5) Azokban a tagállamokban, amelyekben a rendelkezésükre álló nemzeti mennyiséget túllépték, a támogatás csak akkor kerülhet kifizetésre, ha a Bizottság meghatározott egy csökkentési együtthatót, amely az érintett tagállamok mindegyikében alkalmazható. Ezért határidőt kell kitűzni ezen együtthatók meghatározására.
(6) Annak biztosítására, hogy a stabilizációs mechanizmus csak a Közösség részére megállapított maximális mennyiség túllépésének a mértékében kerüljön alkalmazásra és elkerülhető legyen a túltermelés ösztönzése, az egyes tagállamok által fel nem használt mennyiségeket újra fel kell osztani azon tagállamok között - a rájuk vonatkozó nemzeti mennyiség arányában -, amelyek túllépték a nemzeti mennyiségüket, majd ezt követően a támogatásra vonatkozó csökkentési együtthatót a rögzített nemzeti mennyiség túllépésének az arányában kell kiszámítani minden érintett tagállam esetében.
(7) A Bizottság minden érintett tagállamra vonatkozóan rögzíti a csökkentési együtthatókat. Ezért meg kell határozni azt a módszert, amelynek alapján a tagállamoknak ki kell számítaniuk az egyes fajokra vonatkozó támogatást.
(8) Annak érdekében, hogy a tagállamok figyelembe vehessék a nemzeti termelés és különösen a kisebb termelési ágazatok szerkezetének egyedi jellegét, rendelkezni kell arról, hogy a tagállamoknak lehetősége legyen a nemzeti mennyiségük felosztására az egyes vetőmagcsaládok és vetőmagfajok között.
(9) Az e rendeletben előírt intézkedések összhangban vannak a Vetőmagpiaci Irányítóbizottság véleményével,
ELFOGADTA EZT A RENDELETET:
1. cikk
Az 1686/72/EGK bizottsági rendelet [5] a következőképpen módosul:
1. A 3. cikk helyébe a következő szöveg lép:
"3. cikk
(1) 2002. július 1-jétől a vetőmagok vonatkozásában - a rizsvetőmag kivételével - évi 305754 tonna az a maximális mennyiség, amelyre a Közösségben támogatás adható, amely a termelő tagállamok között az alábbiak szerint kerül felosztásra:
Belgium: | 10077 tonna |
Dánia: | 93697 tonna |
Németország: | 31654 tonna |
Görögország: | 3846 tonna |
Spanyolország: | 23976 tonna |
Franciaország: | 52981 tonna |
Írország: | 1016 tonna |
Olaszország: | 18822 tonna |
Luxemburg: | 865 tonna |
Hollandia: | 35856 tonna |
Ausztria: | 769 tonna |
Portugália: | 769 tonna |
Svédország: | 8132 tonna |
Finnország: | 5853 tonna |
Egyesült Királyság: | 17910 tonna. |
Ezek a mennyiségek a (2) bekezdéssel összhangban meghatározott egyenértékű mennyiségekben kerülnek kifejezésre.
(2) Azokat a mennyiségeket, amelyek vonatkozásában támogatási kérelmet adtak be, úgy kell egyenértékű mennyiségre átváltani, hogy az egyes fajokra vonatkozó mennyiséget meg kell szorozni az e rendelet mellékletében meghatározott egyenértékűségi együtthatóval.
(3) A betakarítás után, de az érintett tagállam által minden fajra vagy fajtacsoportra megállapított időpont előtt benyújtott igénylés alapján a vetőmagtermelő támogatást kap.
(4) Az (5) bekezdés sérelme nélkül a tagállam az igénylés benyújtását követő két hónapon belül, de legkésőbb a betakarítást követő év július 31-éig, kifizeti a vetőmagtermelőnek a támogatást.
A termelő tagállamok a betakarítást követő év augusztus 15-éig értesítik a Bizottságot azokról a mennyiségekről, amelyekre támogatási igényt adtak be.
(5) Amennyiben a 2358/71/EGK rendelet 3. cikke (4a) bekezdésének negyedik albekezdése alapján kiderül, hogy egy adott betakarítás esetében túllépték a maximális mennyiséget, és ha a (4) bekezdés második albekezdésében előírt információ megérkezett, a Bizottság a túllépést követő gazdasági év szeptember 30-áig meghatározza az érintett tagállamokra alkalmazandó támogatásra vonatkozó csökkentési együtthatókat.
A támogatás csökkentési együtthatóit az (1) bekezdésben megállapított nemzeti mennyiség túllépésének az arányában kell meghatározni.
Amennyiben a Bizottság megállapítja, hogy valamely tagállam az (1) bekezdésben megállapított nemzeti mennyiséget nem használta fel teljes mértékben, akkor a felhasználatlan mennyiséget ugyanazon gazdasági év tekintetében felosztja azon tagállamok között, amelyek túllépték a saját nemzeti mennyiségüket. A Bizottság a felosztást e tagállamok nemzeti mennyiségeinek az arányában végzi el.
(6) Az egyes fajokra alkalmazandó csökkentett támogatás összegét a tagállam számítja ki oly módon, hogy a támogatás összegét megszorozza az (5) bekezdés alapján kapott csökkentési együtthatóval.
(7) A tagállamok a gazdasági év kezdete előtt saját nemzeti mennyiségüknek a különböző vetőmagfajok és/vagy fajcsaládok közötti felosztásával nemzeti szinten termelési profilt hozhatnak létre.
Azon tagállamok, amelyek a fenti albekezdésben biztosított lehetőséggel élni kívánnak, tájékoztatják erről a Bizottságot, és kellő időben bejelentik a Bizottságnak a nemzeti szinten tervezett intézkedéseket. Ezen intézkedéseknek összhangban kell lenniük a 2358/71/EGK rendelet 3. cikke (4a) bekezdésével, valamint az (5) és a (6) bekezdéssel, különösen a támogatás kifizetésének a költségvetésre gyakorolt hatása tekintetében."
2. A rendelet e rendelet mellékletével egészül ki I. mellékletként.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. május 14-én.

Labels: 3
6